Utemeljitev Sveta: Stališče Sveta (EU) št. 11/2021 v prvi obravnavi z namenom sprejetja uredbe Evropskega parlamenta in Sveta o vzpostavitvi Vesoljskega programa Unije in ustanovitvi Agencije Evropske unije za vesoljski program ter razveljavitvi uredb (EU) št. 912/2010, (EU) št. 1285/2013 in (EU) št. 377/2014 in Sklepa št. 541/2014/EU

(2021/C 162/02)

I. UVOD

1. Komisija je 6. junija 2018 Evropskemu parlamentu in Svetu predložila navedeni predlog uredbe ( 1 )

2. Evropski ekonomsko-socialni odbor je mnenje sprejel 17. oktobra 2018 ( 2 )

3. Odbor regij je mnenje sprejel 5. in 6. decembra 2018 ( 3 )

4. Odbor stalnih predstavnikov je 13. marca 2019 potrdil skupno razumevanje ( 4 ) . V skladu z razumevanjem deli besedila, navedeni v oklepajih, niso bili vključeni v pogajanja, saj je bilo stališče Sveta o tem lahko pripravljeno šele po zaključku pogajanj o večletnem finančnem okviru za obdobje 2021–2027.

5. Evropski parlament je stališče v prvi obravnavi sprejel 17. aprila 2019 ( 5 )

6. Politični dogovor o večletnem finančnem okviru za obdobje 2021–2027 je bil dosežen 21. julija 2020.

7. Predsedstvu je bil 4. novembra 2020 podeljen pogajalski mandat ( 6 ) , zato so se pogajanja nadaljevala. Skupaj so bili opravljeni trije trialogi.

8. Predsednik Odbora za industrijo, raziskave in energetiko je 14. januarja 2021 poslal pismo predsedstvu, v katerem je sporočil, da bi, če bi Svet Parlamentu uradno poslal svoje stališče v obliki, kakor je bila navedena v prilogi k pismu, poslancem priporočil, naj stališče Sveta, ko ga bo pregledala pravnolingvistična služba, na plenarnem zasedanju sprejmejo brez sprememb.

II. CILJ

Namen uredbe je vzpostaviti vesoljski program Unije ter določiti njegove cilje, proračun in pravila za izvajanje. S tem bi bilo mogoče povezati in racionalizirati veljavne uredbe, ki pokrivajo Galileo, EGNOS, Copernicus in okvir za nadzor in spremljanje v vesolju, pa tudi začeti nove dejavnosti, kot je GOVSATCOM.

Poleg tega se z uredbo ustanavlja Agencija Evropske unije za vesoljski program (EUSPA), ki nadomešča Agencijo za evropski GNSS (GSA).

III. ANALIZA STALIŠČA SVETA V PRVI OBRAVNAVI

A. Splošno

Parlament in Svet sta po glasovanju na plenarnem zasedanju začela pogajanja, da bi lahko na podlagi stališča Sveta iz prve obravnave sklenila hiter dogovor v drugi obravnavi, ki bi ga lahko kot takega odobril Parlament. Besedilo stališča Sveta iz prve obravnave v celoti odraža kompromis, ki sta ga dosegla sozakonodajalca.

B. Ključna vprašanja

Dogovorjeni elementi iz skupnega razumevanja niso bili spremenjeni, mogoči pa so popravki pravnolingvistične službe. Med glavnimi točkami kompromisa, doseženega s Parlamentom, so:

— trajanje programa,

— pravila glede sodelovanja tretjih držav in mednarodnih organizacij v vesoljskem programu,

— pravila, ki urejajo dostop tretjih držav ali mednarodnih organizacij do storitev SST, storitev GOVSATCOM in regulirane javne storitve Galileo,

— podrobnosti glede lastništva in uporabe sredstev,

— proračun in njegova razporeditev po kategorijah odhodkov,

— pravila o kumulativnem in alternativnem financiranju,

— pogoji za upravičenost in sodelovanje za ohranitev varnosti, celovitosti in odpornosti operativnih sistemov Unije,

— vloga EUMETSAT in drugih subjektov,

— program dela,

— potrebni izvedbeni in delegirani akti.

IV. ZAKLJUČEK

Stališče Sveta v celoti odraža kompromis, ki je bil ob podpori Komisije dosežen v pogajanjih med Evropskim parlamentom in Svetom. Ta kompromis je s pismom predsedniku Odbora stalnih predstavnikov 14. januarja 2021 potrdil predsednik Odbora za industrijo, raziskave in energetiko (ITRE). Predsednik odbora ITRE je v tem pismu napovedal, da bo članom navedenega odbora, nato pa tudi poslancem na plenarnem zasedanju, predlagal, naj v drugi obravnavi Evropskega parlamenta sprejmejo stališče Sveta iz prve obravnave brez sprememb, potem ko ga bosta pregledali pravnolingvistični službi obeh institucij.

(1) Dok. 9898/18 + ADD 1.

(2) Dok. 13686/18.

(3) Dok. 15568/18.

(4) Dok. 7481/19 + COR 1.

(5) Dok. P8_TA(2019)0402.

(6) Dok. 12594/20.